HU Az Európai Unió Hivatalos Lapja C 391/11

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2017/C 391/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„AMÊNDOA COBERTA DE MONCORVO”

EU-szám: PGI-PT-02235 – 2016.10.28.

OEM ( ) OFJ ( X )

1. Elnevezés

„Amêndoa Coberta de Moncorvo”

2. Kérelmező ország(ok)

Portugália

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

Az „Amêndoa Coberta de Moncorvo” elnevezés egy, a termékleírásnak megfelelően előállított – hámozott, pörkölt, cukorpasztával bevont mandulából [Prunus dulcis, (Mill) D. A. Webb] készült – édesipari terméket jelöl. Az „Amêndoa Coberta de Moncorvo” háromféle változatban hozható forgalomba: fehér vagy normál; sötét vagy csokoládés; bevonat nélküli.

Az „Amêndoa Coberta de Moncorvo” mandulamag alakú, ugyanakkor a cukorbevonat miatt a mandulamagnál kissé nagyobb méretű. A normál változat kívülről fehér színű, és a cukrozás során kialakuló, jellegzetes cukorcsomók borítják. Mérete miatt a termék 100 grammja legfeljebb 40 magot tartalmaz. A sötét változat mindössze annyiban különbözik a normál változattól, hogy a cukrozás végső szakaszában csokoládészirupot adnak hozzá, amitől külseje barna, illetve csokoládészínűvé válik. A bevonat nélküli változat kívülről fehéres színű a cukorral finoman behintett felülete miatt, amelyen nem figyelhetők meg a többi változatra jellemző cukorcsomók. Kisebb mérete miatt a termék 100 grammja legalább 40 magot tartalmaz.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az „Amêndoa Coberta de Moncorvo” kizárólag a következő alapanyagokból készül:

— ép, hámozott, legalább 12 mm nagyságú egész mandula,

— finomított fehér nádcukor,

— víz,

— tojásfehérje (nem kötelező hozzávaló),

— csokoládé- vagy kakaópor (kizárólag a sötét változat esetében).

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás alábbi szakaszait a meghatározott földrajzi területen kell végrehajtani:

— a mandula pirítása,

— a cukor- és csokoládészirup elkészítése,

— a mandula bevonása.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

Az „Amêndoa Coberta de Moncorvo” címkéjén a termékleírásban szereplő nevet az „Indicação Geográfica Protegida” [Oltalom alatt álló földrajzi jelzés] vagy az „IGP” [OFJ] szövegnek kell követnie.

A címkén fel kell tüntetni, hogy a csomagolás az „Amêndoa Coberta de Moncorvo” mely változatát tartalmazza (kivéve a normál vagy fehér változat esetében, amelynél a változat feltüntetése nem kötelező).

A címkén szerepelnie kell az alább látható „Amêndoa Coberta de Moncorvo” szimbólumnak.

4. A földrajzi terület tömör meghatározása

Az „Amêndoa Coberta de Moncorvo” előállítási, illetve feldolgozási helyeként szolgáló földrajzi terület Torre de Moncorvo község területére korlátozódik.

5. Kapcsolat a földrajzi területtel

Az „Amêndoa Coberta de Moncorvo” és a terület között fennálló kapcsolat alapjául a termék hírneve szolgál.

Az előállítási eljárásnak köszönhetően az „Amêndoa Coberta de Moncorvo” külső megjelenése egyedi, amely alapján a termék könnyen felismerhető és megkülönböztethető más kandírozott manduláktól. Az előállítási eljárás eredete Torre de Moncorvo községbe vezethető vissza, ahol annak hagyományát folyamatosan, megszakítás nélkül ápolták az évszázadok során, különösen a húsvéti és egyéb fesztiválokkal összefüggésben. Az „Ilustração Transmontana” című, 1908-ból származó kiadvány a „bevonók” [cobrideiras] tevékenységét dokumentálta; legalább attól az évtől kezdve ezen a néven voltak ismertek az „Amêndoa Coberta de Moncorvo” előállítói. Az 1936-os „Grande Enciclopédia Portuguesa e Brasileira” szintén említést tesz Moncorvo Portugália-szerte híres bevont manduláiról.

Az 1942-ben megjelent „Livro do Segundo Congresso Transmontano” ugyancsak beszámol Torre de Moncorvo „mandulabevonó” kisiparáról, amelyet „eredetisége tesz igen érdekessé”, és amely termék „jellegzetes megjelenését szinte mindenki ismeri”. Ugyanebben a kötetben az alábbi leírás olvasható az „Amêndoa Coberta de Moncorvo” előállítási módjáról. „A mandulát a következőképpen kezelik: a hámozást (vagyis a héj forró vízzel történő eltávolítását) követően enyhén megpörkölik. A pörkölés után a mandula nagy réztálcákra kerül, amelyeket alacsony hőfokon folyamatosan melegítenek. A tálcákon lévő mandulát cukorral megszórják, és a »bevonómunkások« (így nevezik az e feladatot végző nőket) folyamatosan mozgásban tartják azt; a mozgatást türelmesen, megállás nélkül folytatják órákon keresztül, amíg a mandula teljesen el nem készül, és el nem nyeri a mindenki által ismert, jellegzetes megjelenését.” Ez az előállítási módszer minden tekintetben hasonlít a napjainkban is alkalmazott módszerhez.

A könyv így folytatja: „Különféle típusú mandulákat készítenek, de jómagam a »bevonat nélküli« fajtát tartom a legjobbnak. Ezt a fajtát szórják meg a legbőségesebben cukorral, és kétségkívül ennek a legkellemesebb az íze.” A könyv tehát tanúskodik a különféle típusú mandulák hagyományos előállításáról, amelynek gyakorlata a mai napig fennmaradt. Ezt erősíti meg például a „Jornal de Notícias” hasábjain megjelent cikk is, amely megjegyzi, hogy „a bevont mandula a jól ismert helyi csemegék közé tartozik, és három fajtában készül: fehér, sötét és bevonat nélküli” („Torre de Moncorvo: o Concelho”, 2008. február 7.).

A Radio Televisão Portuguesa (RTP) műsorán 1996-ban sugárzott, „O Homem e a Cidade” című dokumentumfilmben megjegyezték, hogy „jelentősebb ipari erőforrások hiányában Torre de Moncorvo elsősorban egy-egy – szinte minden esetben hagyományokon alapuló – sajátos kezdeményezésből él. Ilyen a bevont mandula – egy ízletes regionális édesipari különlegesség – előállítása is. E hagyományos édességek előállításának hosszú múltra visszatekintő, türelmet igénylő mestersége több évszázadnyi tudáson alapul.”

Az 1999-ben megjelent, „Festas e Comeres do Povo Português” című könyvben Maria de Lurdes Modesto és Afonso Praça utal arra, hogy Portugáliában készül egy „külön említést érdemlő, kézzel pörkölt mandula, a moncorvói »bevont mandula«. Ez a mandula a falu helyi különlegessége, de a régióban mindenki ismeri, ugyanis a moncorvói cukrászok fesztiválokon és zarándokhelyeken felállított standjaikon is kínálják.”

A szerzők utalnak továbbá Cabral Adão 1954-ben megjelent, „Paisagens do Norte” című könyvére, amely a következőképpen ír egy „mandulabevonóról”: „Emlékszem rá, ahogy bokáig érő szoknyában széttárt lábakkal ült egy nagy parázstartó előtt, amelyen szén égett igen forró lánggal. A félkész mandulát egy réztálon kevergette és fel-feldobta, miközben az ujjait gyűszűvel védte, nehogy megégesse őket a forró lemezen, amikor benyúlt, hogy megforgassa a kis cukorgolyókat. A szüntelen, rettenetes zajban kénytelen volt igen hangosan beszélni, miközben elmagyarázta nekem e csemege készítésének módját.”

A 2007-ben megrendezett, „Moncorvo – A hagyománytól a modernitásig” [Moncorvo. Da tradição à modernidade] elnevezésű munkaértekezlet jegyzőkönyvében megjelent cikkében Virgílio Tavares történész, a Népesség-, Gazdaság- és Társadalomtudományi Központ [Centro de Estudos da População, Economia e Sociedade – CEPESE] kutatója a moncorvói bevont mandula előállítását is megemlítette a turistákat és látogatókat vonzó jellemző kézműipari tevékenységek körében, valamint Moncorvo identitásának állandósult elemeként.

Az „Amêndoa Coberta de Moncorvo” elnevezésű termékre különböző, tekintélyes, regionális és országos gasztronómiával foglalkozó publikációkban is utalnak, ilyen például az Alfredo Saramago által megjelentetett „Cozinha Transmontana” (amely fényképekkel dokumentálja a „Amêndoa Coberta de Moncorvo” három fajtáját), valamint a Maria de Lurdes Modesto által megjelentetett „Cozinha Tradicional Portuguesa”.

Torre de Moncorvo községben az elmúlt évek során különböző képzéseket dolgoztak ki annak érdekében, hogy ezt a szaktudást átadhassák új „bevonóknak”, és felkeltsék a fiatalabb nemzedékek érdeklődését e hagyományosan idősebb emberek által űzött tevékenység iránt.

Minőségének, eredetiségének és a fogyasztásához kapcsolódó hagyománynak köszönhetően az „Amêndoa Coberta de Moncorvo” jelentős hírnévre és elismertségre tett szert, amit a médiában megjelent számtalan, a terméket gyakran Torre de Moncorvo fő jellegzetességei közé soroló említés is tanúsít.

Néhány példa a médiában történt számtalan utalásra: „Os segredos de uma cobrideira de amêndoas” (Jornal do Nordeste, 2007. február 27.), „Às voltas com a amêndoa” (Jornal do Nordeste, 2007. október 16.), „As amêndoas” (Público, 2013. március 30.), „Amêndoa coberta de Moncorvo é especialidade da Páscoa transmontana” (SIC, 2014. április 20.), „Produzir amêndoa coberta em Torre de Moncorvo tem que se lhe diga” (RTP, 2015. április 5.), „Páscoa para lá do compasso” (Correio da Manhã, 2016. március 28.).

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) HL L 343., 2012.12.14., 1. o.